Ehdotus NEUVOSTON PÄÄTÖS Laosin demokraattisen kansantasavallan liittymistä Maailman kauppajärjestöön koskevasta Euroopan unionin kannasta Maailman kauppajärjestön yleisneuvostossa /* COM/2012/0534 final - 2012/0255 (NLE) */





PERUSTELUT I JOHDANTO Maailman kauppajärjestön (WTO) jäsenet ja Laosin demokraattinen kansantasavalta ovat päässeet loppusuoralle Laosin demokraattisen kansantasavallan WTO-jäsenyyden ehtoja koskevassa sopimuksessa. Tätä edelsivät 14 vuotta kestäneet neuvottelut, jotka aloitettiin Laosin demokraattisen kansantasavallan jätettyä WTO:n jäsenyyshakemuksen vuonna 1997. Laosin demokraattisen kansantasavallan liittymishakemus on tutkittu WTO:n yleisneuvoston 10. joulukuuta 2002 tekemässä päätöksessä esitettyjen, vähiten kehittyneiden maiden jäseneksi liittymistä koskevien suuntaviivojen mukaisesti. Nyt on annettava neuvoston päätös, jossa hyväksytään Laosin demokraattisen kansantasavallan WTO:hon liittymisen ehdot, ennen kuin EU voi virallisesti tukea Laosin demokraattisen kansantasavallan jäsenyyttä. Seuraavassa esitetään lyhyt kuvaus liittymisehdoista. II LYHYT KUVAUS LaoSIn DEMOKRAATTISEN kansantasavallan WTO-jäsenYYDeN EHDOISTA aloittain Sitoumusten toteuttamisjärjestys Keskimääräinen lopullinen sidottu tulli Laosin demokraattisen kansantasavallan liittymisohjelmassa on 18,4 prosenttia. Vaikka maataloustuotteiden keskimääräinen lopullinen sidottu tulli on hieman alhaisempi (17,8 prosenttia) kuin teollisuustuotteiden (18,6 prosenttia), enimmäistullit ovat maatalouden osalta korkeammat (90 prosenttia verrattuna 50 prosenttiin). Laos soveltaa lopullisia sidottuja tulleja liittymispäivästä alkaen, ja vain muutamilla tuotteilla on täytäntöönpanon osalta siirtymäaika (riisi, viljat, bensiinituotteet). Nämä tullien keskimääräiset tasot ovat varsin kohtuullisia, kun otetaan huomioon Laosin demokraattisen kansantasavallan kuuluminen vähiten kehittyneiden maiden joukkoon ja sen talouden pienuus ja haavoittuvuus. Vähiten kehittyneitä maita koskevana EU:n käytäntönä on aiemmin ollut hyväksyä vastaavankokoisten talouksien osalta tällaiset tullien tasot kohtuullisina. Teollisuustuotteet – Muiden kuin maataloustuotteiden keskimääräinen lopullinen sidottu tulli on 18,61 prosenttia. – Korkeimmat keskiarvot eli noin 35 prosenttia ovat todettavissa nahka-, huonekalu- ja puusektoreilla. – Alhaisimmat keskimääräiset tullit (noin 7 prosenttia) liittyvät tietotekniikkatuotteisiin, maatalouskoneisiin ja terästuotteisiin. – Suurimmat enimmäistullit teollisuuden eri aloilla ovat kaikki enintään 50 prosenttia; ainoan poikkeuksen muodostavat moottoripyörät, joiden enimmäistulli on 60 prosenttia. Maataloustuotteet – Maataloustuotteiden keskimääräinen lopullinen sidottu tulli on 17,9 prosenttia. – Suurimmat enimmäistullit maataloudessa ovat riisin 80 ja 90 prosentin suuruiset tullit ja seuraavina tupakan ja kahvin tullit (60 prosenttia). Palvelut Laosin demokraattisen kansantasavallan luettelo erityisistä palvelusitoumuksista on tyydyttävä, kun otetaan huomioon maan kuuluminen vähiten kehittyneiden maiden joukkoon. Laosin demokraattinen kansantasavalta tekee markkinoille pääsyä ja kansallista kohtelua koskevia sitoumuksia useilla palvelusektoreilla, joihin kuuluvat asiantuntija-, tietokone- ja muut liike-elämän palvelut, viestintäpalvelut (kuriiripalvelut ja televiestintä), rakennusalan palvelut, jakelupalvelut, yksityiset koulutuspalvelut, ympäristöalan palvelut, rahoituspalvelut (vakuutukset ja pankkitoiminta), yksityiset terveyteen liittyvät palvelut sekä matkailu- ja liikennealan palvelut (lentoliikenne). Pöytäkirjaan sisältyvät sitoumukset Jäsenyysvalmistelujen lopullisessa monenkeskisessä vaiheessa WTO:n jäsenet pyrkivät yhdessä varmistamaan kaupankäyntiin liittyvien Laosin demokraattisen kansantasavallan lakien ja instituutioiden periaatteellisen yhteensopivuuden WTO:n sääntöjen ja sopimusten kanssa sisällyttämällä tätä koskevat sitoumukset liittymisestä tehtyyn pöytäkirjaan ja työryhmän raporttiin. Seuraavat kohdat ovat erityisen merkittäviä EU:n kannalta: Kaupankäyntioikeudet Laosin demokraattinen kansantasavalta vahvisti, että se myöntää kaikille WTO:n jäseneen kuuluville luonnollisille tai oikeushenkilöille – riippumatta siitä, ovatko ne fyysisesti sijoittautuneet Laosin demokraattiseen kansantasavaltaan tai onko niillä siellä investointeja – viimeistään kahden vuoden kuluttua WTO:hon liittymisestä oikeuden toimia virallisena maahantuojana tiettyjen tuotteiden (riisi, öljy ja kaasu, tietyt rauta- ja terästuotteet) osalta ja liittymispäivästä alkaen kaikkien muiden tavaroiden osalta. Laosin demokraattinen kansantasavalta myöntää samojen määräaikojen mukaisesti kaupankäyntioikeuden syrjintää harjoittamatta ja ilman harkintavaltaa WTO:n sopimusten mukaisesti. Liittymispäivästä alkaen kaikki tuonnista ja viennistä tai niiden yhteydessä suoritetuista palveluista perittävät maksut tulevat olemaan WTO:n sopimusten mukaiset. Tullausarvon määrittäminen Liittymispäivään mennessä Laosin demokraattinen kansantasavalta soveltaa täysimääräisesti tullausarvon määrittämistä koskevia WTO:n säännöksiä, mukaan lukien GATT 1994 ‑sopimuksen VII artiklan soveltamisesta tehtyä WTO:n sopimusta ja liitettä I (tulkintaan liittyvät huomautukset). Tärkeimmät alat, joilla on pyydetty siirtymäkautta Suojalausekelainsäädäntö: Laosin demokraattinen kansantasavalta on ryhtynyt valmistelemaan lainsäädäntöä mutta on pyytänyt liittymisen jälkeen viiden vuoden mittaista siirtymäaikaa voidakseen saattaa lainsäädännön suojalausekkeista tehdyn WTO-sopimuksen määräysten mukaiseksi. Laosin demokraattinen kansantasavalta ilmoitti, että tällä välin se yleisesti ottaen toteuttaa ainoastaan mainittujen säännösten mukaisia toimia. Kaupan tekniset esteet: Laosin demokraattinen kansantasavalta panee kaupan teknisiä esteitä koskevan WTO:n sopimuksen asteittain täytäntöön niin, että sitä sovelletaan kokonaisuudessaan 1. tammikuuta 2015 alkaen. Terveys- ja kasvinsuojelutoimet: Laosin demokraattinen kansantasavalta on esittänyt toimintasuunnitelman terveys- ja kasvinsuojelutoimista tehdyn sopimuksen täytäntöönpanoa varten. Laosin demokraattisen kansantasavallan lainsäädäntö elintarvikkeiden turvallisuuden ja eläinten ja kasvien terveyden alalla on terveys- ja kasvinsuojelutoimista tehdyn sopimuksen mukainen 31. joulukuuta 2012 mennessä. Täysimääräinen täytäntöönpano alkaa 1. tammikuuta 2015. Teollis- ja tekijänoikeudet: Laosin demokraattinen kansantasavalta säätää liittymispäivään mennessä lait, joilla saatetaan sen teollis- ja tekijänoikeuksiin liittyvä järjestelmä WTO-sääntöjen mukaiseksi. Täysimääräinen täytäntöönpano varmistetaan joulukuuhun 2016 mennessä. Avoimuus: Laosin demokraattinen kansantasavalta sitoutui perustamaan virallisen lehden kolmen vuoden kuluessa liittymisen jälkeen. Tällä välin Laosin demokraattinen kansantasavalta täyttää julkaisemista koskevat sitoumuksensa käyttämällä virallisia verkkosivustoja tai sanomalehtiä. III SUOSITUS Toimittaessaan Laosin demokraattisen kansantasavallan WTO:hon liittymistä koskevat ehdot neuvostolle hyväksyttäviksi komissio katsoo, että ehtoihin sisältyy tasapainoinen ja samalla kunnianhimoinen markkinoiden avaamiseen liittyvien sitoumusten kokonaisuus, joka hyödyttää merkittävästi sekä Laosin demokraattista kansantasavaltaa että sen kauppakumppaneita WTO:ssa. 2012/0255 (NLE) Ehdotus NEUVOSTON PÄÄTÖS Laosin demokraattisen kansantasavallan liittymistä Maailman kauppajärjestöön koskevasta Euroopan unionin kannasta Maailman kauppajärjestön yleisneuvostossa EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen ja erityisesti sen 91 artiklan, 100 artiklan 2 kohdan ja 207 artiklan 4 kohdan yhdessä sen 218 artiklan 9 kohdan kanssa, ottaa huomioon Euroopan komission ehdotuksen sekä katsoo seuraavaa: (1) Laosin demokraattisen kansantasavallan hallitus esitti 16 päivänä heinäkuuta 1997 Maailman kauppajärjestön (WTO) perustamisesta tehdyn Marrakeshin sopimuksen XII artiklan mukaisesti kyseiseen sopimukseen liittymistä koskevan hakemuksen. (2) Laosin demokraattisen kansantasavallan liittymistä käsittelevä työryhmä perustettiin 19 päivänä helmikuuta 1998, jotta voitaisiin sopia liittymisehdoista, jotka sekä Laosin demokraattinen kansantasavalta että kaikki WTO:n jäsenet voisivat hyväksyä. (3) Komissio on neuvotellut unionin puolesta kattavan kokonaisuuden Laosin demokraattisen kansantasavallan antamia, markkinoiden avaamiseen liittyviä sitoumuksia, jotka ovat unionin pyyntöjen sekä Laosin demokraattisen kansantasavallan kehitystason mukaisia. (4) Kyseiset sitoumukset on nyt sisällytetty Laosin demokraattisen kansantasavallan liittymisestä WTO:hon tehtyyn pöytäkirjaan. (5) Liittymisellä WTO:hon odotetaan olevan myönteinen ja kestävä vaikutus Laosin demokraattisen kansantasavallan talousuudistukseen ja kestävään kehitykseen. (6) Liittymisestä tehty pöytäkirja olisi tämän vuoksi hyväksyttävä. (7) WTO:n perustamissopimuksen XII artiklassa määrätään, että liittymisehdoista sovitaan liittyvän jäsenen ja WTO:n kesken ja että WTO:n ministerikokous hyväksyy liittymisehdot WTO:n puolesta. WTO:n perustamissopimuksen IV artiklan 2 kohdassa määrätään, että ministerikokouksen istuntojen välisenä aikana yleisneuvosto huolehtii sen tehtävistä. (8) Sen vuoksi on tarpeen vahvistaa WTO:n yleisneuvostossa Laosin demokraattisen kansantasavallan liittymisestä WTO:hon esitettävä unionin kanta, ON HYVÄKSYNYT TÄMÄN PÄÄTÖKSEN: Ainoa artikla 1. Maailman kauppajärjestön yleisneuvostossa esitettävänä Euroopan unionin kantana on, että Laosin demokraattisen kansantasavallan liittyminen WTO:hon hyväksytään. 2. Tämä päätös tulee voimaan päivänä, jona se hyväksytään. Tehty Brysselissä Neuvoston puolesta Puheenjohtaja